钦定古今图书集成/历象汇编/岁功典/第065卷 > 癸辛杂识 > 七夕赋 阙名
## 钦定古今图书集成/历象汇编/岁功典/第065卷 > 癸辛杂识 > 七夕赋 阙名

“若夫铜仪改候，金气迎辰；惊飞灰于素管，送流水于
清旻。听凉风之唳响，视秋露之凝津。月苍苍而上桂，
风萧萧而吹筠。步广庭而延伫，仰层汉而驰神。惟暮
序之灵匹，仰良宵而展会。息龙杼于仙机，驾羽桥于
浅濑。耀九微之华彩，澄八极之氛霭。俨翠凤以翔镳，
举丹蜺而振斾。笼雾縠于雕辇，叠云花于绮盖。舟容
裔于水滨，驾逶迤于烟外。若乃仙娥侍毂，玉女承𬴂。
嬴箫后唱，洛鼓前挥。褰九霄之云幄，曳五色之霞衣。
珮摇星而玉振，扇掩月而纨飞。陵紫宫而沉景，轥黄
道而腾辉。始徘徊而好密，契方阻而情违。怅此夕之
行尽，恨前秋之未归。吝宵光之不驻，泫晨露之将晞。”
于是虬水移箭，鱼关驾钥。槎客河低，鍼楼月落。分一
筵于俄顷，解双袂于今昨。河汉忽其无梁，秋期杳其
无度。衔别绪而惆怅，对离居之寂寞。思𦆑绵于晓鸡，
情顾盼于归鹊。浩长歌于耿介，吊孤影其焉托？歌曰：
“悲莫悲兮离别长，怨莫怨兮私自伤。敛横波而向秋
野，垂玉著兮霑罗裳。歌响既毕，恍然如失。独盈盈兮
一水间，空望望兮三”秋日。